Eilsel üritusel tegi sissejuhatuse Eesti Kirjanike Liidu Tartu osakonna esimees Berk Vaher. Edasi kõnelesid žüriiliikmed Heiki Vilep ja Lauri Eesmaa. Nemad tõid välja selle, et selleaastased raamatud olid pea kõik n-ö lõpetamata, kas oleks pidanud autor veel teost korrigeerima või jäi toimetajatöö pisut  puudulikuks. Siiski nimetati just tänavune nominentide rida üheks tugevamaks. Nirti pidas ka kõne, milles kirjeldas enda kirjutamisprotsessi ja tõi välja ka ühiseid jooni enda ja Betti Alveri loomingust. Värske laureaat ütles, et kirjutada tasub selle nimel, kui lähedased ütlevad talle, et nad on tema üle uhked. Nirti pälvis 15 000-kroonise stipendiumi.